b'\n_START_ARTICLE_\nKomisija za \xc5\xbeensko politiko Dr\xc5\xbeavnega zbora Republike Slovenije\n_START_PARAGRAPH_\nKomisija za \xc5\xbeensko politiko je bila komisija Dr\xc5\xbeavnega zbora Republike Slovenije._NEWLINE_Prvi korak k uveljavljanju politike enakih mo\xc5\xbenosti na najvi\xc5\xa1jih ravneh oblasti v samostojni Sloveniji je bil storjen z ustanovitvijo parlamentarne Komisije za \xc5\xbeensko politiko. Komisija je bila ustanovljena junija 1990, kmalu po prvih ve\xc4\x8dstrankarskih volitvah. Spoznanje, da je treba sistemati\xc4\x8dno spremljati polo\xc5\xbeaj \xc5\xbeensk in prepre\xc4\x8diti njihovo diskriminacijo in marginalizacijo, ki jo prina\xc5\xa1a tr\xc5\xbena ekonomija, je privedlo tudi do zahteve po ustanovitvi samostojnega medresornega vladnega telesa. Tako je bil na pobudo komisije 1. julija 1992 z Odlokom Vlade Republike Slovenije ustanovljen Urad za \xc5\xbeensko politiko._NEWLINE_Vlada Republike Slovenije je na seji 15. februarja 2001 s sklepom ustanovila Urad za enake mo\xc5\xbenosti, ki je prevzel naloge Urada za \xc5\xbeensko politiko.'